
S  T  A  N  O V  I  S  K O

k návrhu nariadenia vlády Slovenskej republiky o poskytovaní pomoci na podporu zlepšenia podmienok pri produkcii a obchodovaní s včelími produktmi


I.

      Návrh nariadenia vlády Slovenskej republiky o poskytovaní pomoci na podporu zlepšenia podmienok pri produkcii a obchodovaní s včelími produktmi predkladá na rokovanie vlády Slovenskej republiky ministerka pôdohospodárstva a rozvoja vidieka Slovenskej republiky Gabriela Matečná podľa  § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.
II.
     Z dôvodu rozsahu zmien vyplývajúcich zo schváleného Národného programu stabilizácie a rozvoja slovenského včelárstva na roky 2017 až 2019 (ďalej len „včelársky program“) a európskej legislatívy je potrebné vypracovať nové nariadenie vlády, ktorým sa ustanovia pravidlá poskytovania pomoci vo včelárskom sektore.
     Nariadenie vlády zahŕňa nové obdobie trvania včelárskeho roka od 1. augusta do 31. júla, ktoré sa mení v súlade s čl. 2 vykonávacie nariadenie Komisie (EÚ) 2015/1368 zo 6. augusta 2015, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o pomoc v sektore včelárstva (Ú. v. EÚ L 211, 8.8.2015). 
     Podľa schváleného včelárskeho programu a čl. 55 ods. 4 nariadenia Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20. 12. 2013) v platnom znení nariadenie vlády upravuje jednotný postup pri poskytovaní pomoci na zlepšenie podmienok pre produkciu a obchodovanie s včelárskymi produktmi pôvodom zo Slovenskej republiky z prostriedkov Európskej únie a národných zdrojov v zmysle schválených včelárskych programov  na obdobie troch včelárskych rokov 2016/2017                            až 2018/2019 pri výkone týchto opatrení, pričom zavádza dve nové opatrenia g) a h):
a) technická pomoc včelárom a včelárskym združeniam,
b) kontrola varroázy,
c) racionalizácia sezónneho presunu včelstiev,
d) podpora laboratórií vykonávajúcich analýzu fyzikálno-chemických vlastností medu,
e) podpora obnovenia stavu včelstiev,
f) spolupráca s riešiteľskou organizáciou,
g) monitorovanie trhu,
h) zvyšovanie kvality výrobkov s cieľom využiť potenciál výrobkov na trhu.
     Predložený návrh nariadenia vlády podľa predkladateľa bude mať negatívny vplyv na rozpočet verejnej správy, avšak poskytovanie podpory v rámci spoločnej organizácie trhu v sektore včelárstva bude na 50 % zabezpečené z peňažných prostriedkov Európskej únie. Nariadenie vlády bude mať pozitívny vplyv na podnikateľské prostredie. Nariadenie vlády nebude mať žiadne sociálne vplyvy, vplyvy na životné prostredie, na informatizáciu spoločnosti a ani na služby verejnej správy pre občana.
     Predkladateľ deklaruje súlad predloženého návrhu nariadenia vlády Slovenskej republiky s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, so zákonmi a s medzinárodnými zmluvami a inými medzinárodnými dokumentmi, ktorými je Slovenská republiky viazaná a s právom Európskej únie.
     Návrh nariadenia vlády nie je predmetom vnútrokomunitárneho pripomienkového konania.
     Navrhovaná účinnosť je potrebná na základe skutočnosti, že žiadosti o pomoc
v rámci spoločnej organizácie poľnohospodárskych trhov v sektore včelárstva sa podávajú už k 30. júnu 2017.
     Návrh nariadenia vlády bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania a na rokovanie vlády Slovenskej republiky sa predkladá bez rozporov.

III.
     Legislatívna rada vlády Slovenskej republiky prerokovala predmetný návrh nariadenia vlády na svojom zasadnutí 9. mája 2017 a odporučila návrh nariadenia vlády upraviť podľa jej pripomienok a odporúčaní a na rokovanie vlády Slovenskej republiky predložiť jeho nové znenie.

IV.

      Sekcia vládnej legislatívy Úradu vlády Slovenskej republiky po posúdení upraveného znenia návrhu nariadenia vlády konštatuje, že pripomienky Legislatívnej rady vlády Slovenskej republiky (69 pripomienok) boli zapracované do návrhu nariadenia vlády a odporúča vláde Slovenskej republiky nariadenie vlády Slovenskej republiky o poskytovaní pomoci na podporu zlepšenia podmienok pri produkcii a obchodovaní s včelími produktmi schváliť, avšak ešte s týmito legislatívno-technickými pripomienkami:


K § 1
- v § 1 je potrebné vypustiť označenie odseku 1 ako nadbytočné.

K § 8
- v § 8 ods. 1 úvodnej vete je potrebné slová „na podporu“ nahradiť slovom „podpora“.


K § 12
- v § 12 ods. 2, 5 a 6 je potrebné vypustiť slová „ods. 1“ ako nadbytočné.
- v § 12 ods. 4 písm. d) je potrebné za slová „v pobočke zahraničnej banky“ vložiť slovo „alebo“.

K § 13
- nadpis „Prechodné a záverečné ustanovenia“ je potrebné vypustiť pod § 13 a vložiť ho nad  § 13.

K prílohe č. 1
- v nadpise prílohy č. 1 je potrebné slová „§ 3 ods. 1 písm. a)“ nahradiť slovami „§ 4 ods. 1 písm. a)“.

